Document ID: 32011D0107

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2011
που τροποποιεί την απόφαση 2007/756/ΕΚ της Επιτροπής για τη θέσπιση κοινής προδιαγραφής για το εθνικό μητρώο οχημάτων
[κοινοποιηθείσα υπό τον αριθμό Ε(2011) 665]
(Κείμενο που παρουσιάζει ενδιαφέρον για τον ΕΟΧ)
(2011/107/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 33,
Εκτιμώντας τα ακόλουθα:
(1)
Στην ενότητα 2.2 του παραρτήματος της απόφασης 2007/756/ΕΚ της Επιτροπής, της 9ης Νοεμβρίου 2007, για τη θέσπιση κοινής προδιαγραφής για το εθνικό μητρώο οχημάτων που προβλέπεται στο άρθρο 14 παράγραφοι 4 και 5 της οδηγίας 96/48/ΕΚ και της οδηγίας 2001/16/ΕΚ (2), περιγράφεται η υλοποίηση της ευρωπαϊκής γενικής αρχιτεκτονικής των εθνικών μητρώων οχημάτων (NVR) και προβλέπεται επικαιροποίηση της απόφασης, εάν χρειασθεί, μετά από αξιολόγηση πιλοτικού έργου από τον Ευρωπαϊκό Οργανισμό Σιδηροδρόμων. Επίσης, προβλέπεται απόφαση για τη σύνδεση των εθνικών μητρώων οχημάτων με το κεντρικό εικονικό μητρώο οχημάτων (VVR). Ο Ευρωπαϊκός Οργανισμός Σιδηροδρόμων υλοποίησε και αξιολόγησε το πιλοτικό έργο. Στις 26 Μαρτίου 2010, παρέδωσε στην Επιτροπή τη σύσταση ERA/REC/01-2010/INT, στην οποία προτείνει επικαιροποίηση του παραρτήματος της απόφασης 2007/756/ΕΚ. Συνεπώς, η απόφαση 2007/756/ΕΚ πρέπει να τροποποιηθεί αναλόγως.
(2)
Στο άρθρο 33 παράγραφος 2 της οδηγίας 2008/57/ΕΚ προβλέπεται ότι το εθνικό μητρώο οχημάτων (NVR) πρέπει να περιλαμβάνει, μεταξύ άλλων υποχρεωτικών πληροφοριών, τα στοιχεία ταυτότητας του ιδιοκτήτη του οχήματος και του φορέα που είναι αρμόδιος για τη συντήρησή του. Χρειάζεται επομένως μεταβατική περίοδος για να προσαρμοσθούν τα μη τυποποιημένα NVR, ώστε να περιέχουν το πεδίο 9.2 «Αριθμός καταχώρισης επιχείρησης» και να επικαιροποιηθούν οι πληροφορίες που αφορούν τον ιδιοκτήτη και τον φορέα που είναι αρμόδιος για τη συντήρηση των ήδη καταχωρισμένων στο NVR οχημάτων.
(3)
Οι μεταβατικές περίοδοι για τα υπάρχοντα οχήματα που περιγράφονται στην ενότητα 4.3 του παραρτήματος της απόφασης 2007/756/ΕΚ έχουν λήξει ή πρόκειται να λήξουν. Ο πρώην φορέας καταχώρισης, ο οποίος ήταν προηγουμένως υπεύθυνος για την καταχώριση του οχήματος, πρέπει να έχει διαθέσει όλες τις απαιτούμενες πληροφορίες βάσει συμφωνίας μεταξύ του ιδίου και του φορέα καταχώρισης που έχει ορισθεί με βάση το άρθρο 4 της απόφασης 2007/756/ΕΚ. Οι εν λόγω πληροφορίες έπρεπε να έχουν μεταβιβασθεί έως τις 9 Νοεμβρίου 2008. Ο φορέας καταχώρισης κάθε κράτους μέλους έπρεπε να έχει καταχωρίσει στο NVR του έως τις 9 Νοεμβρίου 2009 τα οχήματα που χρησιμοποιούνται στη διεθνή κυκλοφορία. Ο φορέας καταχώρισης κάθε κράτους μέλους πρέπει να έχει καταχωρίσει στο NVR του έως τις 9 Νοεμβρίου 2010 τα οχήματα που χρησιμοποιούνται στην εγχώρια κυκλοφορία.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2007/756/ΕΚ αντικαθίσταται από το παράρτημα της παρούσας απόφασης.
Άρθρο 2
1. Ο Ευρωπαϊκός Οργανισμός Σιδηροδρόμων αναπροσαρμόζει τα αρχεία και τα έγγραφα εγκατάστασης που πρόκειται να χρησιμοποιηθούν για την κατάρτιση του τυποποιημένου εθνικού μητρώου οχημάτων (sNVR), τη μηχανή μετάφρασης και το εικονικό μητρώο οχημάτων, ώστε να προστεθούν πληροφορίες για τις εγκρίσεις θέσης σε λειτουργία που χορηγούνται σε άλλα κράτη μέλη (στοιχεία 2, 6, 12 και 13) έως τις 30 Ιουνίου 2011.
2. Ο Ευρωπαϊκός Οργανισμός Σιδηροδρόμων δημοσιεύει έως τις 30 Ιουνίου 2011 οδηγό εφαρμογής της γενικής αρχιτεκτονικής NVR της ΕΕ.
Άρθρο 3
1. Τα κράτη μέλη αναπροσαρμόζουν έως τις 31 Δεκεμβρίου 2011 τα εθνικά τους μητρώα οχημάτων ώστε να περιληφθούν οι πληροφορίες που αφορούν τις εγκρίσεις θέσης σε λειτουργία που χορηγούνται σε άλλα κράτη μέλη (στοιχεία 2, 6, 12 και 13 που προδιαγράφονται στο παράρτημα) και, εφόσον χρησιμοποιούν μη τυποποιημένο εθνικό μητρώο οχημάτων, ώστε να περιληφθεί το πεδίο 9.2 “Αριθμός επιχείρησης» που προδιαγράφεται στο παράρτημα σύμφωνα με τα αρχεία εγκατάστασης που αναφέρονται στο άρθρο 2.
2. Τα κράτη μέλη εξασφαλίζουν ότι, για τα οχήματα που έχουν καταχωρισθεί πριν από την έναρξη ισχύος της παρούσας απόφασης, έχει καταγραφεί στο εθνικό μητρώο οχημάτων έως τις 31 Δεκεμβρίου 2011 ο αριθμός επιχείρησης του φορέα που είναι αρμόδιος για τη συντήρηση.
Άρθρο 4
Τα κράτη μέλη εξασφαλίζουν ότι το εθνικό τους μητρώο οχημάτων έχει συνδεθεί με το εικονικό μητρώο οχημάτων έως τις 31 Δεκεμβρίου 2011.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 10 Φεβρουαρίου 2011.

Labels: 12
7
8
15